Page:Aelfric's Lives of Saints Vol 1.djvu/18

6 Nelle we eac mid leasungum þyllic liccetan.

forþan þe geleaffulle fæderas and halige lareowas

hit awriton on leden-spræce. to langum gemynde.

and to trymmincge þam towerdum mannum.

Sum witega clypode þurh þone halgan gast and cwæð. Mirabilis deus in sanctis suis. et cet. Wundorlic is god on his halgum. he sylf forgifð mihte and strengðe his folce. gebletsod ís hé god. We awritað fela wundra on þissere béc. forþan þe god is wundorlic on his halgum swa swa we ǽr sædon. and his halgena wundra wurðiað hine. forþan þe hé worhte þa wundra þurh hí.

An woruld-cynincg hæfð fela þegna

and mislice wicneras. he ne mæg beon wurðful cynincg

buton he hæbbe þa geþincðe þe him gebyriað.

and swylce þening-men. þe þeawfæstnysse him gebeodon.

Swa is eac þam ælmihtigan gode þe ealle þincg gesceop.

him gerisð þæt he hæbbe halige þenas

þe his willan gefyllað. and þæra is fela

on mannum anum þe he of middan-earde geceas.

þæt nan bocere ne mæg þeah he mycel cunne.

heora naman awriten. forþan þe hí nat nan man.

Hi synd ungeryme swa swa hit gerisð gode.

ac we woldon gesettan be sumum þas bóc.

mannum to getrymminge. and to munde us sylfum.

þæt hí us þingion to þam ælmihtigan gode.

swa swa we on worulde heora wundra cyðað.

Ic bidde nu on godes naman gif hwa þas bóc awritan wille. þæt he hí wél gerihte be þære bysne. and þǽr namare betwux ne sette þonne we awendon.

omi.